次韻和致仕李殿丞寅見寄之什因以紀贈
作者：楊億
朝代：宋

paragraphs: 鄉國馳名幾十春，鳴臯一旦九天聞。
翔鸞棲棘曾爲吏，金鼎調梅未致君。
百里象雷嫌碌碌，片言折獄厭云云。
詩名已是齊康樂，筆力何曾减右軍。
抗表忽然干鳳扆，拂衣殊欲謝人羣。
都緣梁苑慵爲賦，且免鍾山被勒文。
清夜獨吟牛渚月，高秋時望帝鄉雲。
鯉庭禀訓門逾盛，蘭畹傳芳氣益薫。
盡室遠依洪井側，直鈎猶釣楚江濆。
西山有藥應須餌，待看蜺旌入紫氛。